section_heading: Demokratske promjene i Domovinski rat
paragraph_text: Među prvim Daruvarčanima, 25. kolovoza 1991. prijavio se kao dragovoljac u djelatne postrojbe MUP-a, tada jedine oružane postrojbe u Daruvaru. Prema nalogu tadašnjeg zapovjednika Grada, Nikole Ivkanca, ostao je raditi kao direktor Novogradnje kako bi pružao logističku potporu hrvatskim oružanim snagama. Novogradnja je, u skladu s ratnim potrebama, preustrojena u tvrtku sa zadaćama tehničke pripomoći u obrani Daruvara i okolice, kao i saniranja šteta od svakodnevnih granatiranja i razaranja. Među njezinim aktivnostima bila je izrada metalnih ježeva i drugih zapreka za neprijateljska oklopna sredstva, prokopavanje cesta i prilaza Gradu, kopanje rovova i bunkera, izrada zaštita i osiguranja javnih ustanova, saniranje oštećenih objekata itd. U radionicama poduzeća od nekoliko su se kamiona izradila prva primitivna borbena oklopna vozila, jedina koja su početkom rata hrvatske snage imale na raspolaganju. Rukovodeći ljudi drugih daruvarskih poduzeća koja su početkom rata raspolagala sličnom mehanizacijom, opremom i ljudstvom bili su uglavnom srpske nacionalnosti. Njihovim bijegom na okupirana područja, ta su poduzeća bila onemogućena u radu i trebalo im je nekoliko mjeseci da ponovo počnu djelovati. Nakon redarstvene akcije 16. i 17. rujna 1991., kojom je zauzeta vojarna Polom kod Daruvara, cijela je Novogradnja bila angažirana u iznošenju, odvozu i uskladištenju naoružanja, streljiva, mina, granata i drugog materijala iz oslobođene vojarne. Uprava i pogoni Novogradnje postali su vojno skladište. Poslije uspješne operacije hrvatskih oružanih snaga Otkos 10, po Lojkićevoj je zapovjedi cjelokupno ljudstvo Novogradnje uključeno u zbrinjavanje materijalnih dobara, stoke i sl. s oslobođenih područja. Djelatnici iz drugih daruvarskih tvrtki priključili su se djelatnicima Novogradnje tek kada su dobili nalog za radnu obvezu. Zbog svoje uloge u obrani Grada, Novogradnja je krajem 1991. bila cilj napada neprijateljskih zrakoplova i na nju je bačena bomba, no promašila je cilj.